b"\n_START_ARTICLE_\nArturs Kri\xc5\xa1j\xc4\x81nis Kari\xc5\x86\xc5\xa1\n_START_SECTION_\nZgodnja leta in izobra\xc5\xbeevanje\n_START_PARAGRAPH_\nNjegova star\xc5\xa1a sta se spoznala in poro\xc4\x8dila na \xc5\xa0vedskem, kamor sta zbe\xc5\xbeala pred sovjetsko okupacijo Latvije leta 1944. Nato sta se preselila v mesto Wilmington, v ameri\xc5\xa1ki zvezni dr\xc5\xbeavi Delaware, kjer sta se jima rodila Arturs in njegova sestra. Kljub temu da je v mestu delovala latvijska skupnost, sta bila s sestro v \xc5\xa1oli edina latvijca. Z dru\xc5\xbeini so bili v skupnosti dejavni, prav tako v lokalni latvijski cerkvi in cerkvenem zboru. Arturs je s sestro obiskoval nedeljske \xc5\xa1ole ter pomagal pri latvijskih poletnih taborih. Kot mlaj\xc5\xa1i se je navdu\xc5\xa1eval nad glasbo; kot bobnar in kitarist je z raznimi prijateljskimi zasedbami potoval po ZDA. Prvi\xc4\x8d je svojo domovino Latvijo obiskal poleti leta 1984, ko je imel 20 let. Ve\xc4\x8dkrat se je udele\xc5\xbeil protestov proti sovjetski okupaciji, ki so potekali v Washingtonu.\n_START_SECTION_\nIzobra\xc5\xbeevanje\n_START_PARAGRAPH_\nMed letoma 1984 in 1986 je obiskoval kolid\xc5\xbe St. John's v Annapolisu v Marylandu, nato pa je iz jezikoslovja diplomiral na Univerzi Pensilvanije. Leta 1990 je od ameri\xc5\xa1ke vlade prejel dotacijo za u\xc4\x8denje ruskega jezika v Leningradu, leta 1994 pa je kot gostujo\xc4\x8di predavatelj predaval na Univerzi v Latviji. Leta 1996 je Kari\xc5\x86\xc5\xa1 v Pensilvaniji doktoriral iz lingvistike, specializirano za podro\xc4\x8dje avtomatskega prepoznavanja govora.\n_START_SECTION_\nPoklicna pot\n_START_PARAGRAPH_\nKmalu po kon\xc4\x8danem doktoratu se je trajno preselil v svojo domovino Latvijo, kjer se je \xc5\xbeelel pre\xc5\xbeivljati s pou\xc4\x8devanjem jezika. Zaradi pomanjkanja pedago\xc5\xa1kih izku\xc5\xa1enj se je podal v poslovni svet in ustanovil podjetje z zamrznjeno hrano L\xc4\x81\xc4\x8du ledus, ki ga je vodil do leta 2002. Med letoma 1999 in 2000 je bil tudi predsednik avtomobilskega podjetja ter podjetja Formula, ki se je ukvarjalo s pisarni\xc5\xa1kim materialom. Karin\xc5\xa1 je ve\xc4\x8dkrat izjavil, da je  tudi zategla latvijska birokracija botrovala temu, da se je kasneje podal v politiko.\n_START_SECTION_\nZasebno\n_START_PARAGRAPH_\nPoro\xc4\x8den je z dru\xc5\xbeinsko zdravnico Ando Karin\xc5\xa1. Imata \xc5\xa1tiri otroke: Otomarsa Krisyanisa, Karlis Vilhelms, Maro Aleksandro in Anno. Teko\xc4\x8de govori latvijski, angle\xc5\xa1ki in nem\xc5\xa1ki jezik, pasivno pa tudi francosko in rusko. Je dr\xc5\xbeavljan ZDA in Latvije.\n_START_SECTION_\nPoslanec in minister\n_START_PARAGRAPH_\nLeta 2002 je soustanovil stranko Jaunais laiks (Nova era), ki je na slede\xc4\x8dih volitvah dobila najve\xc4\x8d glasov. Za poslanca v parlament je bil izvoljen tudi Karin\xc5\xa1. Bil je \xc4\x8dlan odbora za izobra\xc5\xbeevanje, kulturo in znanost ter \xc4\x8dlan ustavnega odbora. Ko je z mesta predsednika vlade odstopil Einars Rep\xc5\xa1e, so za njegova mo\xc5\xbenega naslednika omenjali njegovega strankarskega kolega Karin\xc5\xa1a, a ga predsednica Latvije Vaira V\xc4\xab\xc4\xb7e-Freiberga na to mesto ni imenovala. Ob nastopu nove vlade Aigarsa Kalv\xc4\xabtisa 2. decembra 2004, je bil Arturs Kri\xc5\xa1j\xc4\x81nis Kari\xc5\x86\xc5\xa1 imenovan na mesto ministra za gospodarstvo. Karin\xc5\xa1 in premier Kalv\xc4\xabtis nista bila v dobrih odnosih. Karin\xc5\xa1 je vlado zapustil 7. aprila 2006, zaradi sumov, da naj bi njegovo podjetje zlorabilo evropska sredstva. Kmalu je zaradi mnogih nesoglasij z vladajo\xc4\x8do ljudsko stranko, Karin\xc5\xa1eva stranka izstopila iz koalicije.  _NEWLINE_Na ponovnih volitvah leta 2006 je bil Karin\xc5\xa1 ponovno izvoljen za poslanca, a se s stranko niso odlo\xc4\x8dili za vstop v kolacijo s Kalv\xc4\xabtisom. Marca 2007 je bil Arturs izbran za enega od dveh vodij strank Jaunais laiks, ki se je leta 2011 zdru\xc5\xbeila s stranko Unity, leta 2018 pa zaradi notranjih sporov preimenovala v New Unity oz. Novo enotnost.\n_START_SECTION_\nEvropski poslanec\n_START_PARAGRAPH_\nJulija 2009 je bil Karin\xc5\xa1 izvoljen za poslanca v Evropski parlament, v skupino Evropske ljudske stranke. Bil je \xc4\x8dlan Odbora za industrijo, raziskave in energetiko ter nadomestni \xc4\x8dlan v odborih za ekonomske in monetarne zadeve ter v posebnem odboru za dav\xc4\x8dne odlo\xc4\x8ditve in druge podobne ukrepe ali naravo ali u\xc4\x8dinke. Sede\xc5\xbe evropskega poslanca je zasedel tudi leta 2014. Ob migrantskem valu leta 2015 je bil zagovornik kvot porazdelitve beguncev med dr\xc5\xbeave \xc4\x8dlanice Evropske unije, \xc4\x8de\xc5\xa1, da bo tudi Latvija pri\xc4\x8dakovala pomo\xc4\x8d, \xc4\x8de bi zaradi krize na vzhodu v dr\xc5\xbeavo prihajalo ve\xc4\x8d beguncev iz Ukrajine. Po prevzemu funkcije predsednika vlade, je njegovo poslansko mesto zasedel Aleksejs Loskutovs.\n_START_SECTION_\nPredsednik vlade\n_START_PARAGRAPH_\n23. aprila 2018 ga je stranka Nova enotnost napovedala kot premierskega kandidata na slede\xc4\x8dih parlamentarnih volitvah, kar pomeni, da se ni potegoval za mesto poslanca v latvijskem parlamentu, ampak bi v primeru neizvolitve ostal evropski poslanec. Kljub temu da javnomnenjske ankete stranki niso mo\xc5\xbenosti vstopa v parlament, ki jo pogojuje 5\xc2\xa0% glasov, je Nova enotnost dosegla osem poslanskih mandatov, s \xc4\x8dimer je postala najmanj\xc5\xa1a izmed parlamentarnih strank. Po neuspe\xc5\xa1nem sestavljanju vlade mandatarjev J\xc4\x81nisa Bordansa in Aldisa Gobzemsa, je predsednik Raimonds V\xc4\x93jonis mandat podelil Artursu Kri\xc5\xa1j\xc4\x81nisu Kari\xc5\x86\xc5\xa1u. Napovedal je ve\xc4\x8d reform, med njimi reformo finan\xc4\x8dnega sektorja, reformo izobra\xc5\xbeevanja, protikorupcijsko reformo in likvidacijo spornega dodatka za zeleno energijo, ki so ga latvijska podjetja zlorabljala v preteklih letih. Med sestavljanjem koalcije je prejel tudi ve\xc4\x8d zahtev, med njimi od \xc5\xbeupana Ventspilsa Aivarsa Lembergsa, da naj, \xc4\x8de bo zasedel premiersko mesto, Karin\xc5\xa1 zavrne svoje ameri\xc5\xa1ko dr\xc5\xbeavljanstvo in obdr\xc5\xbei le latvijskega. Karin\xc5\xa1 tega ni storil. _NEWLINE_Karin\xc5\xa1u je uspelu sestaviti vlado s petimi desnimi in liberalnimi strankami. Nova vlada je prisegla 23. januarja 2019."